TAR SEG EN BLÅS: Orangutangen Shirley får ikke lenger kose seg med sigarettene. Foto: AP

Orangutangen Shirley må kutte røyken

(VG) Den røykende orangutangen Shirley er må avvennes. Hun sendes i karantene for å bli kvitt uvanen.

13. september 2011

Artikkelen er over ni år gammel



Ingen vet når Shirley (20) begynte å røyke, men gjester i Melaka dyrepark i Johorprovinsen i Malaysia observerte ofte at dyret tok seg en blås. Enkelte av gjestene syntes det var så festlig med en røykende ape at de forsynte henne med tente sigaretter.

Aktivister fra den britiske dyreverngruppen Nature Alert syntes ikke det var morsomt å se en orangutang henfallen til nikotin. Tidligere i år ba de myndighetene ta affære og nå er Shirley pålagt røykeforbud.

Settes i karantene

Direktør Ahmad Azhar Mohammed sier Shirley ikke vil få flere sigaretter fordi «det ikke er normalt atferd for orangutanger å røyke». Ahmad mener røykingen startet med at Shirley så mennesker røyke og at hun ønsket å etterligne dem. Han sier Shirley har utmerket appetitt og stabilt humør.

Dyrevernere er av en annen oppfatning. De mener Shirley har voldsomme humørsvingninger og blir svært opprørt hvis hun ikke får seg en røyk.

Nå er det slutt. Shirley skal flyttes til en annen dyrepark der hun blir plassert i karantene inntil røykesuget har lagt seg. Deretter skal dyret overføres til et villmarksområde på Borneo der det garantert ikke finnes tilgang til filtersigaretter.

Publisert: 13.09.11 kl. 07:26

Mer om Dyr